text: Sportsvogne kører penge ind til julemærkehjem
  17 september 2017 kl. 16.20
  Julemærkehjemmet Fjordmarks børn var inviteret til Padborg Park. Her kunne de sammen med deres familier få en tur i en sportsvogn.
  Det er foreningen ”Ræs med Hjertet”, der stod for arrangementet – og ud over at give julemærkehjemmets børn og familier en tur i en sportsvogn, så samlede foreningen også penge ind til julemærkehjemmet Fjordmark.
  Som noget nyt var det i dag nemlig muligt for andre at købe en tur i en af bilerne. På den måde blev der kørt penge ind til Fjordmark, udover dem som arrangementets sponsorer støtter med.
  - Vi åbnede porten her til morgen med 250.000 kroner på kontoen – det vil sige, det er ture, der allerede er solgt. Vejret er faktisk relativt godt i dag, og min forhåbning er, at vi kan få 100.000 kroner mere ind, så vi til sidst kan overrække 350.000 kroner til julemærkehjemmet, sagde medarrangør Lars Rolner til TV SYD først på dagen.
  Overskuddet endte med at blive på omkring 320.000 kroner.
  